Harry Potter-akteur sterfDie Harry Potter-sterre Robbie Coltrane en Daniel Radcliff. (Foto: Twitter/ TABUSAM TABISH) Die akteur Robbie Coltrane, wat die saggeaarde reus Rubeus Hagrid in die gewilde Harry Potter-films gespeel het, is in die ouderdom van 72 oorlede. In ŉ verklaring het sy agent Belinda Wright bevestig dat hy in ŉ hospitaal naby Falkirk in Skotland oorlede is. Sy het hom beskryf as ŉ “unieke talent” en sê sy rol as Hagrid het vreugde aan kinders en volwassenes oor die hele wêreld heen verskaf. Dit is nie duidelik waaraan hy oorlede is nie. Hy het ook in die speurdrama Cracker en die James Bond-films Goldeneye en The World is not Enough, verskyn. Rubeus Hagrid. (Foto: Facebook/ Harry Potter) Die Harry Potter-ster Daniel Radcliff het hulde aan Coltrane gebring in ŉ verklaring deur te sê hy was een van die snaaksste mense wat Radcliffe geken het. “Hy het ons altyd aan die lag gehad op die stel. Ek onthou veral hoe hy ons gemoedere gelig het tydens die verfilming van Prisoner of Azkaban, toe ons ure lank in Hagrid se hut van die stormagtige reën geskuil het. Hy het ons vermaak deur stories en grappe te vertel. “Ek voel gelukkig om hom te geken het en is baie hartseer dat hy oorlede is. Hy was ŉ ongelooflike akteur en wonderlike man.” Harry Potter-medeaktrise Emma Watson het op Instagram geskryf: “Ek sal jou warmte, jou byname, drukkies en lag mis. Jy het dit aangenaam vir my gemaak om Hermoine te speel.” Hy word oorleef deur sy suster, Annie Rae, sy kinders, Spencer en Alice, en hul ma, Rhona Gemmell. Bronne: BBC, CNN